BMW stel nuwe GS-avontuurfiets bekendDie BMW F 850 GS Adventure. Foto: Brian Cheyne Die middelslag motorfietsmark is besig om baie woelig te raak. BMW het in November 2018 sy F 850 en F 750 GS hier plaaslik bekend gestel en nou het dié reeks ook ’n avontuurweergawe bygekry. Die Adventure-naamplaat beteken gewoonlik ’n groter brandstoftenk en beter vrotpadvermoë. Sommer met die eerste oogopslag lyk die Adventure reg vir die taak, maar as jy dieper kyk is hierdie net ’n opgesmukte F 850 GS. Behalwe vir die groter 23 liter brandstoftenk lyk die spesifikasie lys dieselfde as die standaard GS. Die enjin is dieselfde 853 cc- enjin wat ook in die standaard GS diens doen. Met 95 pk beskikbaar kan jy die GS ver oor die 200 km/h druk, maar dit is nie eintlik waar hierdie tipe fietse uitblink nie. Draai bietjie weg van die teerpad af, dan kom die karakter van die GS goed deur. Die Adventure kry ook beskermende pypwerk voorlangs en kom toegerus met bagasierakke agter. Wat dit nuttig maak, is dat jy nie BMW se tasse hoef op te sit nie. Jy kan sagte bagasie aankoop en die rakke sal sorg dat die sakke uit die agterwiel se pad bly. Die fiets vertoon baie mooi, veral in die Rallye-blou kleurskema. Die Adventure kom ook met bykomende kolligte. Die BMW F 850 GS Adventure. Foto: Willem Ebersohn Die saal is ’n eenstuk wat dit maklik maak om rond te skuif op die fiets, en is baie gemaklik. Dit maak egter die Adventure ’n baie hoë fiets. Die saal sit nou 875 mm van die grond af, maar BMW bied wel laer opsies. Die F 850 GS Adventure is baie meer hanteerbaar as sy groter boetie, die 1250 GS, en ek glo dit was ook BMW se uitgangspunt hier. Die fiets is minder intimiderend as sy groter stalmaat en tog behoort hy twee passasiers en hul bagasie met gemak te kan hanteer. As jy jou trapleertjie nader getrek het en jou sit op die Adventure gekry het, word jy begroet deur die weldeurdagte BMW-skakelaars. Alles is waar jy dit verwag en die groot TFT-skerm is uitstekend. Daar is bladsye vol inligting tot jou beskikking en die eenheid is leesbaar in enige lig. Die BMW F 850 GS Adventure. Foto: Brian Cheyne Die fiets was toegerus met Metzeler Karoo 3-bande en hoewel die bande baie raas, pas die bonkige bande by hierdie fiets. Ek en ’n vriend het so kort draffie gaan vat na ’n geweldige reënbui om die fiets te gaan ry waar hy hoort. Met waterplasse oral in glibberige modder was die BMW nie van stryk gebring nie. Die elektronika het alles mooi in toom gehou. Die fiets kom ook standaard met snelskakeling wat ratskakeling in die staanposisie baie maklik maak. Die fiets het baie vertroue ingeboesem en ons kon ’n redelike pas handhaaf. Die vraag is net of die drastiese prysverskil tussen die standaard GS en die Adventure die moeite werd is. Behalwe vir die groter brandstoftenk en geringe veranderinge in die bakpanele is die fietse identies. Ek wonder of dit nie meer sin sal maak om ’n standaard een te koop en hom self in te rig na jou eie voorkeure nie. Maar as jy lang afstande wil aflê en nie hou van brandstof ingooi nie, vat dan eerder die Adventure. Die produkblad is hier beskikbaar. Die feite: